Амультфильм аԥҵаҩы – Аԥсны зыхьӡ рдыруа аоператә шәаҳәаҩы, асахьаҭыхҩы Асҭамыр Кәыҵниа, аԥсуа мифологиа шьаҭас измоу алаҵәара бзиагьы зауз акомиксқәа дравторуп. Амультипликатор иусумҭа шьаҭас иазылихит аԥсуа фырхаҵаратә епос асиужет.
Ари аҭоурых аперсонаж хада Абраскьыл – уззымиааиуа, иԥагьоу фырхаҵоуп. Иара диит, ижәлар ампыҵахалаҩцәа ирцәихьчарц азы, иагьизҳаит анарха змоу, амч ду злоу, акыр злаӡо уаҩны. Иҽы Арашь инапаҿы ианааига инаркны афырхаҵа ихықәкы анагӡара иҽазикит. Алегенда излаҳәо ала, аамҭақәак рышьҭахь, арԥыс ауаа ракәым Анцәагьы диҿагыло далагеит, убри дагьахьырхәын иара, имчқәа имхын. Абри аҭагылазаашьа рхы иадырхәеит Абраскьыл иаӷацәа – афырхаҵа иҽи иареи аҳаԥы иҭарҵәахит.
Еицырдыруа аԥсуа жәлар рҳәамҭа афырхацәа рыԥсы ҭалеит Асҭамыр Кәыҵниа иаԥиҵаз иуникалтәу ахәыҷтәы комедиа аҟны. Амультфильм абжьы ахарҵеит актиорцәа Руслан Шьакаиа, Михаил Цкәуа, Кьасоу Ҳагба, Ерик Миқаа, Ҭемыр Аршба. Абжьы арежиссиорс дҟалеит еицырдыруа аԥсуа актиор Џьамбул Жорданиа.